## El Consorci de Museus programa dos escoletes creatives de Pasqua en el Centre del Carme de València i en l’EACC de Castelló

*** Del 22 al 25 d’abril, ‘Pasqua creativa’ en el CCCC i ‘Campamento huevo’ en l’EACC oferixen tallers amb inscripció gratuïta per a xiquets i xiquetes de 6 a 12 anys
* A més, del 19 al 27 d’abril, el Centre del Carme a València, l’EACC a Castelló i el MACA i la Llotja del Peix a Alacant amplien el seu programa de visites i activitats per a tots els públics**

El Consorci de Museus de la Comunitat Valenciana (CMCV) proposa dos escoletes creatives per a gaudir de les vacacions de Pasqua en el Centre del Carme Cultura Contemporània (CCCC) i l’Espai d’Art Contemporani de Castelló (EACC). Dirigits a xiquets i xiquetes de 6 a 12 anys, els programes ‘Pasqua creativa’ en el CCCC i ‘Campamento huevo’ en l’EACC oferixen tallers, amb inscripció gratuïta, del 22 al 25 d’abril.

El director-gerent del Consorci de Museus, Nicolás Bugeda, ha recordat l’important programa d’educació i mediació que desenrotlla el Consorci de Museus en els museus i centres d’art de València, Castelló i Alacant i ha remarcat que “durant les vacacions de Pasqua, els centres d’art busquen ser un espai de convivència amb propostes gratuïtes per als més xicotets per a contribuir a la conciliació familiar durant les festes, amb propostes que es creuen i s’interrelacionen amb el programa expositiu”.

Bugeda ha remarcat que “s’ha dissenyat un programa adaptat a tots els públics, ampliant les visites guiades a les exposicions per a impulsar el turisme cultural en unes dates tan assenyalades”.

‘Pasqua creativa’ en el CCCC busca fomentar la imaginació, el joc, la lectura i la creativitat a través de dos tallers, en horari de matins i de vesprades. De 10 a 13.30 hores, ‘Imaginar, crear… cosir un conte’ pretén despertar la creativitat infantil a partir de la lectura. Els xicotets hauran de portar de casa un llibre que estiguen llegint o hagen llegit, per a, entre tots, crear noves històries de manera col·lectiva.

Per les vesprades, de 17:00 a 19:30 hores, ‘Punt, cercle, estrela: dibuixar el sol’ girarà al voltant de l’astre rei i la seua infinitat de representacions al llarg de la història de l’art, a través de tècniques de dibuix i estampació.

Dissenyats pel col·lectiu Pedagogías Invisibles, els tallers requerixen inscripció prèvia en la web del Consorci de Museus. La inscripció es pot fer per taller i sessió.

Per la seua banda, el programa ‘Campamento huevo’, que acull l’EACC de Castelló entre els dies 22 i 25 d’abril, es convertix en un espai lúdic per a crear, compartir, cuidar i transformar en una època molt especial de l’any, la primavera. El campament, de quatre dies, és d’inscripció prèvia en el correu electrònic [didactica\_eacc@ivc.gva.es](mailto:didactica_eacc@ivc.gva.es)​​​​​​​

**Programació especial**

Amb motiu de les vacacions de Setmana Santa i Pasqua, els museus i centres d’art de la Comunitat Valenciana, que compten amb un programa específic de mediació cultural promogut pel Consorci de Museus, amplien la seua oferta per a acostar la cultura a tots els públics.

A més de les escoletes infantils, en el Centre del Carme la visita-taller ‘Carme Contat’ de contacontes amplia el seu programa educatiu dirigit al públic familiar amb noves dates. Als seus dies habituals, dissabtes a les 18:00 hores i diumenges a les 12:00 hores, s’afigen els dies de Pasqua, del 22 al 25 d’abril a les 18:00 hores.

De la mateixa manera, el taller ‘El nostre joc, les nostres regles’, que es desenrotlla els dissabtes a les 17:00 hores, proposa als participants replantejar-se les normes establides i buscar noves maneres de jugar i de viure del museu.

A estos tallers se sumen visites dialogades a totes les exposicions del Centre del Carme, de dimarts a diumenge, a les 18:45 hores. Els recorreguts permeten acostar-se a la Col·lecció Thyssen, a través de la mostra ‘València en el alma de los artistas’, ‘Coses que fan CLAC. La ceràmica de l’art’; ‘José Santaeulalia’; ‘Desconstruint l’abstracció’ i ‘El Bosque’ d’Hugo Martínez-Tormo.

També en l’EACC de Castelló, l’equip de mediació posa a la disposició del públic de primera infància ‘El que cap en una llanda’, els dissabtes a les 11:00 hores i per al públic adult el taller ‘Una imatge, mil paraules’ a les 12:30 hores. Les dos propostes giren entorn de l’exposició ‘Todo al Rojo’, de Fotolateras, prorrogada fins al 18 de maig.

Per la seua banda, el MACA d’Alacant planteja ‘La Escapada’ els dissabtes a les 18.00 i els diumenges a les 12:00 hores, dedicada a l’exposició temporal ‘Kara Walker. Burning Village’. Un recorregut per la trajectòria d’esta destacada artista internacional a través de les seues obres en el qual planteja qüestions de raça, identitat, poder i desig. La visita és d’inscripció prèvia en [maca.educacion@alicante.es](mailto:maca.educacion@alicante.es)

Per a acabar, el diumenge 27 d’abril la Llotja del Peix d’Alacant celebra el seu ‘Pati encés’ amb una visita guiada, a les 11:00 hores, a l’exposició ‘Ingràvids’, de la reconeguda escultora Mar Solís i un concert a l’esplanada del centre cultural a les 12:30 hores a càrrec del grup Palosanto.

Fecha: 17/04/2025